ΓΡΑΠΤΗ ΕΡΩΤΗΣΗ P-3416/96 υποβολή: Tommy Waidelich (PSE) προς την Επιτροπή (22 Νοεμβρίου 1996)

Θέμα: Ευρωπαϊκή Ένωση και κοινωνία των πληροφοριών

Η ΕΕ έχει εξετάσει το ενδεχόμενο ανάπτυξης πολλών τομέων που έχουν άμεση συνάφεια με την κοινωνία των πληροφοριών. Η ανάπτυξη νέων αναπτυξιακών τομέων και η δημιουργία νέων θέσεων απασχόλησης στο πλαίσιο ανάπτυξης της κοινωνίας των πληροφοριών παρουσιάζεται ως η μεγάλη πρόκληση ενόψει του 2000.

Λαμβάνοντας υπόψη την προοπτική αυτή η ΕΕ θα πρέπει μεταξύ άλλων να προωθήσει ενεργά τις δημοκρατικές πτυχές στο πλαίσιο της κοινωνίας των πληροφοριών και την πρόσβαση του κοινού στην πληροφόρηση. Στον τομέα αυτό η ΕΕ θα έπρεπε, μέσω των δικών της συστημάτων πληροφόρησης, να αποτελέσει το καλό παρέδειγμα, παρέχοντας δωρεάν πρόσβαση σε όσο το δυνατόν περισσότερες πληροφορίες.

Ποιά είναι η θέση της Επιτροπής όσον αφορά τη σταδιακή μεταφορά των βάσεων δεδομένων της ΕΕ στο internet και την ανάπτυξη βάσεων δεδομένων όπως οι «Eurobases» με ελεύθερη πρόσβαση για το κοινό;

Απάντηση του κ. Bangemann εξ ονόματος της Επιτροπής (10 Ιανουαρίου 1997)

Η Επιτροπή έχει υλοποιήσει μια σειρά υπηρεσιών και μηχανισμών ώστε να εξασφαλίσει ότι οι πληροφορίες που προκύπτουν από τις εργασίες της είναι διαθέσιμες στο κοινό.

Εκμεταλλευόμενη την επιτυχία του Internet, η Επιτροπή χρησιμοποιεί την τεχνολογία αυτή όλο και περισσότερο για τη διάδοση πληροφοριών. Ο εξυπηρετητής Η/Υ Europa, ο οποίος λειτουργεί από τον Φεβρουάριο του 1995 και εμφανίζει μηνιαία κίνηση έως και ένα εκατομμύριο προσπελάσεις σε έγγραφα, προσφέρει δωρεάν στους πολίτες βασικό πληροφοριακό υλικό. Επίσης διεξάγονται εργασίες που αφορούν διοργανικό δίκτυο εξυπηρετητών Internet, στο οποίο ο Europa θα αποτελέσει το κύριο σημείο εισόδου.

Ο εξυπηρετητής Europa συμπληρώνεται από ορισμένους εξειδικευμένους εξυπηρετητές, οι οποίοι αποσκοπούν στο να τονώσουν τη συμμετοχή σε ειδικές κοινοτικές πρωτοβουλίες και προγράμματα. Στην παρούσα φάση, λειτουργούν κυρίως ο εξυπηρετητής ISPO (γραφείο του προγράμματος για την κοινωνία των πληροφοριών), ο εξυπηρετητής I*M Europe (αγορά περιεχομένου για πολυμέσα) και ο εξυπηρετητής Cordis (υπηρεσία πληροφοριών για την κοινοτική έρευνα και ανάπτυξη). Οι ανωτέρω εξυπηρετητές παρέχουν δωρεάν πληροφορίες, ενώ κάθε ένας από αυτούς παρουσιάζει μηνιαία κίνηση μερικών εκατοντάδων προσπελάσεων σε έγγραφα.

Η ιδέα αυτή των εξυπηρετητών Internet εγγυάται ότι οι γενικές πληροφορίες σχετικά με τις κοινοτικές πολιτικές είναι διαθέσιμες στο ευρύ κοινό.

Επιπλέον, η Επιτροπή διανέμει πληροφορίες πιο σύνθετης φύσης, π.χ. αναλυτικές πληροφορίες για το κοινοτικό δίκαιο, τις κρατικές προμήθειες και τις εναρμονισμένες στατιστικές. Η πείρα δείχνει ότι η τοπική υποστήριξη είναι απαραίτητη αφενός για την πρόσβαση στις σειρές αυτές δεδομένων, και αφετέρου για την ερμηνεία τους. Για το σκοπό αυτό συγκροτήθηκαν ποικίλοι δίαυλοι διανομής, στους οποίους περιλαμβάνονται τεχνικές πυλών, εμπορικοί αντιπρόσωποι και κάτοχοι αδειών. Οι οργανισμοί αυτοί είναι κατά πλειονότητα μικρομεσαίες επιχειρήσεις, οι οποίες δημιούργησαν σειρά υπηρεσιών προστιθέμενης αξίας για τους πελάτες τους βασιζόμενες στο μη επεξεργασμένο υλικό που παρέχει η Επιτροπή. Οι χρήστες δεν επιβαρύνονται με τη συγκέντρωση των υπόψη πληροφοριών, αλλά με το κόστος της διανομής τους.

Η εν λόγω πολιτική ανταποκρίνεται στη συνολική στρατηγική ανάπτυξης μιας ευρωπαϊκής αγοράς πληροφοριακού περιεχομένου, όπως επιχειρείται σήμερα στο πλαίσιο του προγράμματος Info 2000. Εκτιμάται ότι στον τομέα περιεχομένου για πολυμέσα πρόκειται να δημιουργηθούν πάνω από ένα εκατομμύριο νέες θέσεις απασχόλησης τα προσεχή δέκα χρόνια. Υπό την έννοια αυτή, ο δημόσιος τομέας θα διαδραματίσει σημαντικό ρόλο ως κύρια πηγή μη επεξεργασμένου πληροφοριακού υλικού για τη δημιουργία εμπορικών προϊόντων προστιθέμενης αξίας από τον ιδιωτικό τομέα.

Το νέο κυλιόμενο πρόγραμμα δράσης για την ανάπτυξη της κοινωνίας των πληροφοριών αναγνωρίζει τη σημασία του τομέα περιεχομένου, και προβλέπει την υποβολή ανακοίνωσης της Επιτροπής επί του θέματος αυτού κατά τη διάρκεια του 1997.

Οι διευθύνσεις (uniform resource locators) των εξυπηρετητών Web της Επιτροπής είναι οι εξής:

EUROPA: http: / / europa.eu.int.

I*M Europe: http: / / www.echo.lu.

CORDIS: http: / / www.cordis.lu

ISPO: http: / / www.ispo.cec.be